Kan magputok an EDSA Revolution, pakalihis nin 10 taon poon kan maaresto si Buscayno, si Presidente Aquino pinagboot na paluwason pirang gatos na prisonerong pultikal asin si Buscayno saro sa napaluwas sa preso. Siya, kairiba kan ibang mga lider na makawala, nagorganisar kan Partido nin Banwa (Tag. Partido ng Bayan) kan 1987 asin nagdalagan bilang kandidato para senador alagad siya dai nakaluwas. Kan parehong taon, siya pinagngataan na gadanon alagad siya nabuhay pero duwa  niyang kaiba natigpo. Nagbalik siyang Capas, Tarlac kun saen nag'oma na sana siya asin nag'organisar kan People's Livelihood Foundation-Tarlac Integrated Livelihood Cooperative (PILF-TILCO) kan 1988. Alagad kan 1991 nagtuga an Bulkan Pinatubo asin ini nagratak na gayo sa kahiwas-hiwas na omang agrikultural sa Luzon, orog na sa Tarlac asin ta an kooperatiba niyang tinogdas padagos nawara kan 1994. Kan 1999, an Departamento sa Agraryong Reporma pinagwarasan si Buscayno asin saiyang pamilya nin Sertipiko nin Pagrorogaring kan saindang daga. Kan 2000 si Buscayno nagpundar naman nin sarong kooperatiba, an Tarlac Integrated Agricultural Modernization Cooperative (TIAMC) na boot magin moderno an pag'uuma na gamit an makinarya poon sa pagtanom abot sa pag'ani.